2018. gada 16. janvārī Noteikumi Nr. 35

Rīgā (prot. Nr. 3 18. §)

**Grozījumi Ministru kabineta 2016. gada 2. augusta noteikumos Nr. 504 "Darbības programmas "Izaugsme un nodarbinātība" 7.3.2. specifiskā atbalsta mērķa "Paildzināt gados vecāku nodarbināto darbspēju saglabāšanu un nodarbinātību" īstenošanas noteikumi"**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

Izdarīt Ministru kabineta 2016. gada 2. augusta noteikumos Nr. 504 "Darbības programmas "Izaugsme un nodarbinātība" 7.3.2. specifiskā atbalsta mērķa "Paildzināt gados vecāku nodarbināto darbspēju saglabāšanu un nodarbinātību" īstenošanas noteikumi" (Latvijas Vēstnesis, 2016, 149. nr.) šādus grozījumus:

1. Izteikt 3.1.1. apakšpunktu šādā redakcijā:

"3.1.1. personai obligātajā veselības pārbaudē konstatēta veselības stāvokļa neatbilstība veicamajam darbam vai arodslimību pazīmes vai persona nosūtīta uz ārpuskārtas obligāto veselības pārbaudi, vai persona darbnespējas dēļ ir atradusies ilgstošā prombūtnē (pēdējā gada laikā darbnespēja vismaz vienu mēnesi nepārtraukti vai divus mēnešus ar pārtraukumiem), vai personai konstatēta saslimšana ar arodslimību, vai, veicot darba vides un cilvēkresursu potenciāla izvērtējumu (turpmāk – izvērtējums), ir konstatēta veselības stāvokļa neatbilstība veicamajam darbam vai arodslimību pazīmes, kas iepriekš obligātajā veselības pārbaudē netika konstatētas;".

2. Papildināt 3.1.2. apakšpunktu aiz vārdiem "arodizglītības līmeni" ar vārdiem "vai arī personai ir augstākā izglītība, bet tā ir nodarbināta mazkvalificētos darbos (vienkāršo profesiju darbi atbilstoši Profesiju klasifikatora devītajai pamatgrupai)".

3. Izteikt 4.1. apakšpunktu šādā redakcijā:

"4.1. līdz 2018. gada 31. decembrim finanšu rādītājs – sertificēti izdevumi 3 293 302 *euro* apmērā;".

4. Aizstāt 16.2. apakšpunktā vārdus "darba vides un cilvēkresursu potenciāla izvērtējums (turpmāk – izvērtējums)" ar vārdu "izvērtējums".

5. Izteikt 16.5. apakšpunktu šādā redakcijā:

"16.5. šo noteikumu 16.2. un 16.3. apakšpunktā minēto atbalstāmo darbību starprezultātu novērtēšana (turpmāk – starprezultātu novērtēšana) un rezultātu novērtēšana;".

6. Svītrot 18.2.1. apakšpunktā skaitli "16.3.5.".

7. Papildināt noteikumus ar 18.2.3.1 apakšpunktu šādā redakcijā:

"18.2.3.1 kompensācijas izmaksas šo noteikumu 16.3.5. apakšpunktā minētajiem veselības stāvokļa uzlabošanas pasākumiem atbilstoši plānam šo noteikumu 3.1. apakšpunktā minētajām personām – ne vairāk kā 250 *euro* vienai personai;".

8. Svītrot 19.2. apakšpunktu.

9. Izteikt 19.5. apakšpunktu šādā redakcijā:

"19.5. darba vietas aprīkojuma iegādes vai nomas izmaksas šo noteikumu 18.1. apakšpunktā minētajam personālam jaunu darba vietu radīšanai vai esošo darba vietu atjaunošanai plāno ne vairāk kā 3000 *euro* apmērā vienai darba vietai visā projekta īstenošanas laikā. Ja personāls ir nodarbināts normālu darba laiku, darba vietas aprīkojuma iegādes vai nomas izmaksas ir attiecināmas 100 procentu apmērā. Ja personāls ir nodarbināts nepilnu darba laiku vai personāla atlīdzībai piemēro daļlaika attiecināmības principu, darba vietas aprīkojuma iegādes vai nomas izmaksas ir attiecināmas proporcionāli slodzes procentuālajam sadalījumam."

10. Izteikt 24.4. apakšpunktu šādā redakcijā:

"24.4. saskaņo šo noteikumu 16.5. apakšpunktā minēto starprezultātu un rezultātu novērtējumu."

11. Izteikt 26.1.2.1. apakšpunktu šādā redakcijā:

"26.1.2.1. darbojas kādā no pieciem prioritārajiem saimnieciskās darbības veidiem saskaņā ar Eiropas Savienības Saimniecisko darbību statistiskās klasifikācijas (NACE) otro redakciju, kur ir lielākais gados vecāku nodarbināto īpatsvars atbilstoši Centrālās statistikas pārvaldes datiem par gados vecāku nodarbināto skaita sadalījumu pa vecuma grupām un darbības veidiem;".

12. Svītrot 26.2.2. apakšpunktā vārdus "arodslimību ārsts vai".

13. Svītrot 27.1.3. apakšpunktā vārdus "arodslimību ārstu vai".

14. Papildināt noteikumus ar 27.1.4. apakšpunktu šādā redakcijā:

"27.1.4. atbilstoši plānam kompensē šo noteikumu 16.3.5. apakšpunktā minēto veselības stāvokļa uzlabošanas pasākumu izmaksas šo noteikumu 3.1. apakšpunktā minētajām personām pēc maksājumus apliecinošu dokumentu saņemšanas, nepārsniedzot šo noteikumu 18.2.3.1 apakšpunktā minēto apmēru;".

15. Papildināt noteikumus ar 27.1.1 apakšpunktu šādā redakcijā:

"27.1.1 personas, kas atbilstoši plānam izvēlas šo noteikumu 16.3.5. apakšpunktā minēto veselības stāvokļa uzlabošanas pasākumu pakalpojumu sniedzēju, kurš reģistrēts ārstniecības personu un ārstniecības atbalsta personu reģistrā un ārstniecības iestāžu reģistrā attiecīga pakalpojuma sniegšanai. Lai tiktu kompensētas veselības stāvokļa uzlabošanas pasākuma izmaksas, persona pēc attiecīgā pakalpojuma saņemšanas iesniedz finansējuma saņēmējam maksājumus apliecinošus dokumentus;".

16. Svītrot 27.3. apakšpunktu.

17. Papildināt noteikumus ar 27.1 punktu šādā redakcijā:

"27.1 Šo noteikumu 16.3.1., 16.3.3. un 16.3.4. apakšpunktā minētās atbalstāmās darbības ietvaros finansējuma saņēmējs:

27.11. karjeras konsultāciju pakalpojumus un konkurētspējas paaugstināšanas pasākumus nesniedz tām šo noteikumu 3.1. apakšpunktā minētajām mērķa grupas personām, kuras vienlaikus saņem motivācijas paaugstināšanas un atbalsta pakalpojumus, kas vērsti uz personas motivēšanu palikt darba tirgū vai personas stāvokļa uzlabošanu darba tirgū darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto personu integrāciju sabiedrībā un darba tirgū" 9.1.4.4. pasākuma "Dažādības veicināšana (diskriminācijas novēršana)" ietvaros;

27.12. darba vietas pielāgošanu nenodrošina tām šo noteikumu 3.1.1. apakšpunktā minētajām mērķa grupas personām, kurām esošā darba vieta ir pielāgota darbības programmas "Izaugsme un nodarbinātība" 9.1.1. specifiskā atbalsta mērķa "Palielināt nelabvēlīgākā situācijā esošu bezdarbnieku iekļaušanos darba tirgū" 9.1.1.1. pasākuma "Subsidētās darbavietas nelabvēlīgākā situācijā esošiem bezdarbniekiem" ietvaros."

18. Papildināt 29. punktu aiz vārdiem "apakšpunktā minēto darbību uzsākšanas" ar vārdiem "kā arī rezultātu novērtēšanu pēdējā projekta ieviešanas gadā".

Ministru prezidents,

veselības ministra

pienākumu izpildītājs Māris Kučinskis

Labklājības ministrs Jānis Reirs